Βολάν  ή αλλιώς «σφόνδυλος» είναι ένας αρκετά βαρύς μεταλλικός δίσκος στο ένα (οπίσθιο) άκρο του στροφαλοφόρου. Το μέγεθος και το βάρος του βολάν εξαρτάται από τον κινητήρα στον οποίο θα τοποθετηθεί. Ο ρόλος του είναι να αποθηκεύει κινητική ενέργεια και να την αποδίδει μεταξύ των χρόνων ανάφλεξης του κινητήρα. Αυτό το πετυχαίνει ομαλοποιώντας την περιστροφική κίνηση του στροφαλοφόρου, αντιστεκόμενος σε κάθε αύξηση  ή ελάττωση της ταχύτητας περιστροφής ακόμα και στο ρελαντί.
Ο μεταλλικός αυτός δίσκος  είναι κατασκευασμένος από χυτοσίδηρο ή χάλυβα. Στην περιφέρεια του βρίσκεται η οδοντωτή στεφάνη στην οποία εμπλέκεται το γρανάζι της μίζας. Η εξωτερική επιφάνεια του σφονδύλου είναι λεία, γιατί σε αυτήν στηρίζεται ο συμπλέκτης (δίσκος-πλατό), ο οποίος μεταφέρει την κίνηση στο κιβώτιο ταχυτήτων (ή αλλιώς σασμάν). Αξίζει εδώ να αναφέρουμε ότι τα γρανάζια του κιβωτίου υποφέρουν τα πάνδεινα εξαιτίας των ταλαντώσεων του κινητήρα, διαφορικού κλπ.